Tai peaminister Abhisit Vejjajiva jättis ära oma visiidi Venemaale ja kaitses otsust anda ebaseaduslikus relvakaubanduses süüdistatav Vene ärimees Viktor But välja USA-le.    USA süüdistab Buti terrorismile kaasaaitamises ning ulatusliku illegaalse relvakaubanduse organiseerimises. Süüdimõistmise korral ootab 2008. aastal Tai pealinnas Bangkokis tabatud Buti eluaegne vanglakaristus, vahendas  uudisteagentuur AFP.    Kuna But on Vene kodanik ja endine sõjaväeluure (GRU) polkovnik, tekitab juhtum pingeid nii USA-Vene kui ka Vene-Tai suhetes. Buti väljaandmist USA-le on Venemaa välisministeerium nimetanud ebaseaduslikuks ning leidnud, et see sai teoks ainult Tai võimudele avaldatud USA poliitilise surve tõttu.    Tai valitsusjuhi kinnitusel ei langetatud otsust anda But üle Ühendriikidele viimase surve tõttu. Abhisiti sõnul pole tema visiidi tühistamine seotud Buti juhtumiga, vaid  põhiseaduslike vaidlustega kodumaal.